Ego Thomas, decanus Vendopere, notum facio quod Petrus de Lochis miles, cognomento Carbonnellus, recognovit se in puram et perpetuam eleemosynam dedisse Deo, et domino Theobaldo, abbati, et conventui de Moris presenti et futuro, Cisterciensis ordinis, ob remedium anime sue, nec non et uxoris sue Teceline nomine, totam suam partem landarum, que fuerunt prata antecessorum et sunt subtus pontem de Lochis, Pampiluni, que partiuntur cum domino de Pampiluno. Quictavit etiam dictus Petrus dicto monasterio quidquid idem monasterium tenebat, pertinens ad jus suum vel hereditatem suam, videlicet dicti Petri, a pontibus de Lochis usque ad pontes de Landrivilla, quoquo modo illud teneret. Actum anno Domini MºCCºXLºVIIº, mense junio.